Intră acum și în grupul de
MOL România și Fundația Pentru Comunitate au deschis la Centrul de Cultură Urbană Casino din Cluj prima expoziție colectivă de arte plastice dedicată expunerii lucrărilor realizate de tinerii susținuți prin Programul MOL de promovare a talentelor. Prima ediție a acestui eveniment se derulează în perioada 29 aprilie – 11 mai 2024 și cuprinde lucrări din portofoliul a 22 de tineri artiști plastici din toată țara. MOL România și Fundația pentru Comunitate și-au propus să o transforme într-un eveniment de tradiție.
„Acest proiect expozițional se remarcă prin complexitatea temelor abordate și curajul de a experimenta, de a aprofunda și, în final, de a finisa gânduri, idei și aspirații. Tinerii artiști ne introduc într-o lume onirică a formelor și texturilor, în care pictura, grafica, sculptura sau designul vestimentar exultă în formele cele mai pure ale rafinamentului creativ”, a declarat dr. Ancuța-Lăcrimioara Chiș, manager cultural, curatoarea expoziției.
Tinerii artiști expozanți provin din 9 județe și din București. Au obținut finanțare în cadrul Programului MOL de promovare a talentelor între anii 2010-2023.
• Berszán Árus Dániel, ilustrații de carte, Gheorgheni
• Sorina Teodora Călinescu, desen, pictură, Corbeni, Argeș
• Ștefania Mihaela Călinescu, desen, pictură, Corbeni, Argeș
• Andreea Bianca Cărăușu, desen, grafică, Liteni, Suceava
• Radu Matei Caravațeanu, pictură, game design, Cluj
• Ada Maria Ciontu, pictură, București
• Csibi Melinda Emese, pictură, Târgu Mureș
• Dragoș Mihai Dobocan, pictură, Oradea
• Erdély Boróka, pictură, Târgu Mureș
• Maya Gherghel, grafică, pictură, Feleac, Cluj
• Alexandra Iulia Gherghinoiu, pictură, Corbeni, Argeș
• Diana Grigorescu, colaj și fotografie, design vestimentar, Târgu Mureș
• Petru Iordachi, pictură, Tansa, Iași
• Kentelki Gábor, pictură, Târgu Mureș
• Teodora Maria Miricioiu, desen, grafică, Pitești
• Gregorio Petru Niculae, ceramică, sculptură, București
• Andrei Pennazio, pictură, Iași
• Anna Eliza Pop, design vestimentar, Cluj
• Szabó Orsolya, desen, grafică, Sâncraiu, Covasna
• Szűcs Petra, desen, grafică, Moșnița Nouă, Timiș
• Maria Ilinca Țoța, pictură, București
• Ioana Văllimărescu, pictură, București
„În decursul celor 18 ani de existență a Programului MOL de promovare a talentelor am avut onoarea și bucuria de a colabora cu tineri deosebiți, inclusiv din domeniul artelor. De-a lungul timpului, MOL România a demonstrat că este un partener implicat în comunitate, care susține tinerele talente. Prin această expoziție, aducem mai aproape de publicul larg artiștii care aduc frumosul în viața noastră și ne bucurăm să contribuim la crearea unor noi punți dintre tânăra generație de artiști și comunitate. Dorim ca acest program, Programul MOL de promovare a talentelor, să rămână și în continuare în folosul tinerilor artiști”, a declarat Gábor Mozga, CEO & Country Chairman al MOL România.
Invitata de onoare a vernisajului expoziției a fost profesoara de desen Elena Stoica din Corbeni, Argeș, fondatoarea Cercului de Pictură Culoare și Vis, autoarea mai multor manuale și materiale didactice de desen și pictură, laureata Premiului Mentor în 2013. Pe parcursul mai multor decenii, elevii doamnei profesoare au participat cu succes la expoziții și concursuri din țară și din întreaga lume.
„La această expoziție colectivă dorim să arătăm pe cât posibil evoluția tinerilor artiști pe perioada colaborării noastre în cadrul Programului MOL de promovare a talentelor. Dintre cele două lucrări expuse din partea fiecărui artist, o lucrare este din perioada primei finanțări obținute și o lucrare actuală. Sperăm să fie o expoziție colectivă benefică pe drumul lor artistic, pe care ne-ar plăcea să o putem organiza din doi în doi ani”, a declarat András Imre, directorul executiv al Fundației Pentru Comunitate.
Programul MOL de promovare a talentelor, organizat de Fundația Pentru Comunitate și finanțat de compania MOL România, a fost lansat în 2006 cu scopul de a oferi sprijin financiar copiilor și tinerilor talentați în artă și sport, care au nevoie de susținere materială pentru dezvoltarea și continuarea carierei. Se acceptă solicitări de finanțare pentru achiziționare de materiale, echipament sau pentru acoperirea cheltuielilor de deplasare în vederea participării la concursuri, cantonamente, festivaluri sau alte evenimente de profil. Fondul anual al Programului este de 560.000 de lei.